You cannot copy content of this page
ماذا أفعل حينما يتم القبض عليا حتي لا يتم تلفيق محضر ضددي ماذا أقول اثناء القبض والتحقيق معى ؟
۱- لا تستدرج لاى دردشة شفويه حول موضوع اتهامك قبل البدء فى التحقيق المكتوب .
۲- الاجابات النموذجية (محصلش / معرفش / مش فاكر) .
۳- مهما اتغيرت صيغة السؤال خلى اجابتك ثابته .
٤- انكر اى علاقة ليك بالمضبوطات اللى مش بتاعتك .
۵- لو طلب منك باسورد التليفون او الفيسبوك قول مش فاكر .
٦- النيابة مسؤولة عن اتهامك والتحقيق معاك فالمفروض تبقى محايده وفى نفس الوقت ترجح ادانتك فى النهاية - عقم فى النصوص اللى بتنظمها - وبالتالى متفتكرش المحقق هيكون فى صفك .
۷- لو اثناء تفتيشك او تفتيش منزلك تم اخذ اى شئ وملقتهوش فى النيابة اذكره فى اقوالك واتهم القائم بالتفتيش بسرقته .
۸- لو تم التعدى عليك بالضرب او السب - اتاكد انك تذكر دا امام النيابة ولو فيك اصابات اطلب عرضك على الطب الشرعى .
۹- المواعيد مهمة من حق الجهة اللى قبضت عليك تحتفظ بيك ۲٤ ساعه قبل عرضك على النيابة لو قعدوك اكتر من كدا اتاكد انك تذكر الميعاد الحقيقى اللى اتقبض عليك فيه .
۱۰- دايما اول سؤال بيبقى معاك محامى، هنا تجاوب بايوه وتذكر اسمه الثلاثى وتتمسك بحضوره وترفض حضور اى محامى تانى تندبهولك النيابة ومتقلقش هما اللى ملزمين يجيبولك المحامى بتاعك ولو اصروا على انتداب محامى ارفض الاجابة على اسئلتهم ودا حقك .
۱۱- السؤال الثانى بيكون هل معاك شهود نفى لو فيه شهود على واقعتك او على القبض عليك وانت متاكد انهم هيشدوا اذكر اسمائهم لو مش متاكد قول كان فيه ناس كتير موجوده انما متقولش لا الا لو فعلا مكنش فيه شهود .
۱۲- هيكون فيه اسئلة من نوعية هل تعرف الضابط فلان لو تعرفه قول اه والسؤال اللى بعده هيكون هل فيه بينك وبينه خلافات لو فيه قول ايوه متخافش لو قلت لا هيكون فيه سؤال بيقول ما تفسيرك لما سطره الضابط فلان فى محضره (يععنى بيقول عليك كدا ليه) هنا ومن وجهة نظرى تجاوب بانه اكيد مطلوب منه عدد قضايا علشان كدا لفقلى الاتهام دا .
۱۳- لاحظ انه لا يجوز تحليف المتهم ولا ترهيبه ولا ترغيبه يعنى لو المحقق قالك طب تحلف قوله مينفعش تحلفنى ولو قالك رد بدل ما هحبسك قوله مينفعش تهددنى ولو قالك قول وانا اروحك غالبا بيضحك عليك .
۱٤- من حقك تتابع كل اللى بيتكتب فى التحقيق على لسانك او تقراه في النهاية قبل ما توقع عليه ولو مكتوب كلام غير اللى انت قولته اتمسك بتغييره او امتنع عن التوقيع .